
Delplanen for Børn og Kultur er en delplan til Aabenraa Kommunes generelle beredskabsplan.
Aabenraa Kommunes generelle beredskabsplan anvendes til at håndtere ekstraordinære, større eller længerevarende hændelser, herunder til at opretholde kommunens drift af kritiske opgaver og til at sikre hurtig og effektiv tilbagevenden til normal kommunal drift.
Delplanen for Børn og Kultur beskriver forvaltningens generelle principper for krisestyring, og har til formål at sikre fortsat drift i Børn og Kultur, uanset hvilke hændelser der måtte ramme.
Delplanen er udarbejdet med udgangspunkt i Beredskabsstyrelsens anbefalinger.
Der er udarbejdet actioncards og skabeloner, der kan benyttes som inspiration og understøttelse.
Forvaltningens kritiske ydelser
· At tage vare på børn og unge i dagtilbud, skole og døgntilbud ved at sørge for, at opretholde driften, så samfundet kan blive ved med at fungere.
· At tage vare på borgernes og medarbejdernes sikkerhed, når de bruger, arbejder eller besøger tilbuddene i Børn og Kultur.

For at sikre fortsat drift i Børn og Kultur tages der udgangspunkt i fem principper:
Sektoransvarsprincippet: Den, der har ansvaret for en opgave til daglig, bevarer ansvaret for opgaven under en alvorlig hændelse, ulykke eller katastrofe. 
Lighedsprincippet: De procedurer og ansvarsforhold, der anvendes i dagligdagen, anvendes også i videst muligt omfang ved aktivering af krisestyringssystemet. 
Nærhedsprincippet: Opgaverne løses så tæt på borgerne som muligt og dermed på det lavest, egnede, relevante organisatoriske niveau. 
Samarbejdsprincippet: Alle har et selvstændigt ansvar for at samarbejde og koordinere med andre dele af kommunen, myndigheder og organisationer vedrørende planlægning, afhjælpning og krisestyring. 
Handlingsprincippet: I en situation med uklare eller ufuldstændige informationer er det mere hensigtsmæssigt at etablere et for højt beredskab end et for lavt. Samtidig skal der hurtigt kunne ændres på beredskabet i nedadgående retning for at undgå ressourcespild.
Forvaltningens interne krisestyringsorganisation
Børn og Kulturs kriseberedskab består af tre niveauer:
Niveau 1: Børn og Kulturs øverste krisestab – samles i særligt skærpede og meget omfattende situationer. Det vil oftest forekomme, når kommunens generelle beredskab er aktiveret. 
Niveau 2: Børn og Kulturs interne krisestab – samles, når krisen omfatter et funktionsområde – f.eks. skoleområdet – og krisen vurderes at kunne håndteres inden for dette område. 
Niveau 3: Den lokale krisestab – samles, når der er en krise på en enkelt lokation – f.eks. en børnehave – hvor krisen vurderes at kunne håndteres inden for eget område.
Børn og Kulturs kriseberedskab er generisk, og der tages ved hver enkelt hændelse stilling til, på hvilket niveau et kriseberedskab skal nedsættes. 

I enhver krise skal lederen orientere nærmeste chef, som orienterer direktøren. Det er direktøren, der eventuelt orienterer kommunaldirektøren og det politiske niveau.



Rollebaseret krisestyring
Med udgangspunkt i Beredskabsstyrelsens anbefalinger om, at der er klare roller og ansvar i en krisesituation, fordeles kriseledelsen i fem faste roller:
1. Kriseleder
· Har det overordnede ansvar for krisehåndteringen. 
· Har ansvaret for at samle krisestaben.
· Leder krisestaben, fastsætter mål og prioriteringer.
· Fordeler opgaver og ressourcer samt sikrer koordinering med interne enheder i kommunen og eksterne myndigheder. 
· Godkender væsentlig intern og ekstern kommunikation og beslutter, hvornår krisestaben aktiveres og afsluttes.
2. Ansvarlig for situationsbillede, log og dokumentation (sekretariatsfunktion)
· Har ansvaret for udarbejdelse af dagsorden og referater fra møder i krisestaben.
· Indsamler, validerer og sammenfatter information om hændelsen.
· Udarbejder og opdaterer det fælles situationsbillede, fører log over hændelser, beslutninger og handlinger.
· Ansvar for krisestabens fysiske rammer.
3. Ansvarlig for involverede personer
· Har ansvar for medarbejdere, børn, unge og andre borgere.
· Sørger for, at beslutninger truffet i kriseledelsen implementeres i de enkelte fagområder. 
· Sikrer registrering af involverede, koordinerer information til medarbejdere og pårørende, organiserer praktisk og psykisk støtte, håndterer bemanding og afløsning
· Følge op på medarbejdernes trivsel under og efter hændelsen.
4. Proces, teknik, bygninger og systemer
· Vurderer og håndterer konsekvenser for drift, anlæg, bygninger, tekniske installationer og IT-systemer. 
· Iværksætter tekniske afhjælpende tiltag, koordinerer genopretning af kritiske funktioner, samarbejder med leverandører og fagpersoner og sikrer, at nødvendige ressourcer er til rådighed for den operative indsats.
5. Kommunikation
· Udarbejder en opdateret interessentanalyse, så kriseledelsen kan træffe beslutning om den nødvendige kommunikation
· Planlægger og gennemfører intern og ekstern kommunikation.
· Udarbejder budskaber, informerer interessenter, overvåger presse og sociale medier samt sikrer, at kommunikationen er rettidig, korrekt, ensartet og godkendt af kriselederen.

De fem roller skal varetages af krisestaben, uanset hvor mange personer der er til rådighed.
Udover de faste roller på de enkelte niveauer, tages der ud fra den konkrete situation stilling til, hvem der ellers er relevante deltagere. Krisestaben skal besidde den rette beslutningskraft og handlekompetence, og kan suppleres eller reguleres i forhold til udviklingen af situationen. Sammensætningen bestemmes af kriselederen.
Se uddybende opgaver under Rollebaseret krisestyring

Krisestyringsorganisationens roller
Niveau 1: Børn og Kulturs øverste krisestab
Samles i særligt skærpede og meget omfattende situationer. Det vil oftest forekomme, når Aabenraa Kommunes krisestab er aktiveret i henhold til den generelle beredskabsplan. Direktøren beslutter, hvornår krisestaben aktiveres.
Niveau 1 aktiveres, når hændelser påvirker flere fagområder og kan kræve koordinering med kommunens krisestab eller kan true fortsat drift.
Eksempler på hændelser kan være: større forsyningssvigt eller cybernedbrud, pandemi, omfattende vejrlig og trussel mod flere lokationer.
Mødested: Direktørens kontor, Tinglev Midt 2, 6360 Tinglev.
Roller:
· Kriseleder
Direktøren for Børn og Kultur
· Ansvarlig for situationsbillede, log og dokumentation.
Sekretariatsleder, Børn og Kultur
· Ansvarlig for involverede personer
Alle fagchefer
· Proces, teknik, bygninger og systemer
Alle fagchefer
· Kommunikation
Kriselederen i samarbejde med Aabenraa Kommunes kriseberedskab

Niveau 2: Børn og Kulturs interne krisestab
Samles, når krisen omfatter et fagområde – f.eks. skoleområdet – og krisen vurderes at kunne håndteres inden for dette område. Fagchefen beslutter i samarbejde med direktøren, hvornår krisestaben aktiveres.
Niveau 2 aktiveres, når en hændelse rammer ét fagområde, men kræver koordineret ledelse, kommunikation eller ressourcestyring.
Eksempler på hændelser kan være: skoleområde ramt af AULA-/systemnedbrud, brand i institution, alvorlig personsag eller lukning af flere institutioner.
Mødested: Fagchefens kontor.
Roller:
· Kriseleder
Fagchefen
· Ansvarlig for situationsbillede, log og dokumentation.
Sekretariatsleder, Børn og Kultur
· Ansvarlig for involverede personer
Den ansvarlige institutions-/skoleleder
· Proces, teknik, bygninger og systemer
Den lokale leder 
· Kommunikation
Fagchefen i samarbejde med direktøren og kommunikation


Niveau 3: Den lokale krisestab
Institutions-/skolelederen beslutter i samarbejde med fagchefen, hvornår krisestaben aktiveres.
Samles, når der er en krise på en enkelt lokation – f.eks. en børnehave – hvor krisen vurderes at kunne håndteres inden for eget område. 
Niveau 3 aktiveres, når en hændelse kan håndteres lokalt, men ligger ud over almindelig drift.
Eksempler på hændelser kan være: Evakuering, vold/trusler, lokal vandskade, bortkommet barn eller akut bygningsproblem.
Mødested: Lokalt, hvor krisen er opstået.
Alle enkeltlokationer – skoler, dagtilbud, institutioner mv. – udpeger en fast krisestab. Den består af navngivne personer og kontaktinformation, der udpeges til følgende roller, jf. rollebaseret krisestyring.
Roller:
· Kriseleder
Den lokale institutions-/skoleleder i samarbejde med fagchefen
· Ansvarlig for situationsbillede, log og dokumentation.
En lokal administrativ medarbejder
· Ansvarlig for involverede personer
Den lokale institutions-/skoleleder
· Proces, teknik, bygninger og systemer
Den lokale institutions-/skoleleder udpeger en teknisk ansvarlig
· Kommunikation
Fagchefen i samarbejde med direktøren og kommunikation



Alarmering, indkaldelse til første møde
Hvis alarmeringen kommer fra de enkelte lokationer – skoler, dagtilbud, institutioner osv., sendes alarmeringen opad i ledelsessystemet via telefon/sms.
Det er kriselederen, der indkalder krisestaben til krisemøder via telefon og SMS-besked med teksten ”KRISE” først i beskeden. Udgangspunktet er, at krisestabene mødes fysisk. Hvis dette ikke er muligt, foregår mødet over Teams.

Første krisemøde
På første møde vurderes den konkrete hændelse, hændelsens omfang og tidshorisonten, og der træffes beslutning om krisestabens håndtering med henblik på at:
· sikre overblik over situationen
· sikre varetagelse af kommunens kritiske opgaver
· sikre kommunikation udadtil og orientering af det politiske niveau og medarbejdere
· bemande krisestaben
· evt. involvere eksterne partnere m.v.
På første krisemøde fastlægges det, om der er behov for efterfølgende møder.

Skabelon til dagsorden til første krisemøde
Fortsat drift og genopretning
Krisestaben skal planlægge og iværksætte tilbagevenden til normal drift så hurtigt som muligt, efter at hændelsen eller krisesituationen er indtruffet.
Ved længerevarende hændelser vurderer krisestaben løbende, om beredskabet kan tilpasses eller reduceres med hensyn til krisestabens sammensætning og mødefrekvens, og om der skal iværksættes tiltag for genopretning af normale tilstande.
Genopretning er en del af dagsordenen for efterfølgende krisestabsmøder. Det er krisestaben, der har ansvaret for igangsætning af genopretning.

